**16.12.2016**

**UDKAST TIL**

Bekendtgørelse om udbetaling af statslig fordelsbonus og praktikbonus til arbejdsgivere

I medfør af § 15 e, stk. 7, og § 15 f, stk. 5, i lov om Arbejdsgivernes Uddannelsesbidrag, jf. lovbekendtgørelse nr. 1033 af 30. juni 2016, som ændret ved lov nr. XX af XX. december 2016, fastsættes:

**§ 1.** Bonus beregnes og udbetales af Arbejdsgivernes Uddannelsesbidrag på grundlag af oplysninger om registrerede erhvervsuddannelsesaftaler fra Styrelsen for IT og Læring (STIL) samt uddannelsesaftaler registreret af Arbejdsgivernes Uddannelsesbidrag for de uddannelser, der sidestilles med erhvervsuddannelser. Ved beregningen anvender Arbejdsgivernes Uddannelsesbidrag de oplysninger om uddannelsesaftaler, der er registeret pr. 31. marts 2018.

*Stk.2*. Størrelsen af fordelsbonus og praktikbonus pr. praktikårselev fastlægges endeligt af Arbejdsgivernes Uddannelsesbidrag og offentliggøres på Virk.dk.

*Stk. 3.* Arbejdsgivernes Uddannelsesbidrag beregner det antal praktikårselever, der udløser bonus til de berettigede arbejdsgivere, på grundlag af det samlede antal dage i den enkelte elevs uddannelsesaftale opgjort som det antal kalenderdage, der er indgået i den gennemførte henholdsvis afbrudte uddannelsesaftale. Antallet af dage i hver uddannelsesaftale opgøres som antallet af kalenderdage fra og med uddannelsesaftalens begyndelsesdag til og med dens afslutningsdag..

*Stk. 4.* Arbejdsgivernes Uddannelsesbidrag meddeler den enkelte berettigede arbejdsgiver, hvilke væsentlige oplysninger der er blevet lagt til grund for beregningen.

*Stk. 5.* Arbejdsgivernes Uddannelsesbidrag udbetaler bonus til arbejdsgiverens Nemkonto.

*Stk. 6*. Oplysninger, der ikke er registreret pr. 31. marts 2018, jf. stk. 1, kan alene føre til nedsættelse eller bortfald af den enkelte arbejdsgivers bonus og kan ikke udløse en regulering over for andre arbejdsgivere.

*Stk. 7.* En virksomhed identificeres ved sit CVR-nummer.

**§ 2.** Bonus for merbeskæftigelse til arbejdsgivere omfattet af lovens § 15 f, stk. 2, 2. pkt., beregnes ud fra et gennemsnit på årsbasis udregnet efter det antal praktikårselever, som arbejdsgiverens virksomhed har haft i den periode, hvor den har eksisteret, og denne periodes varighed.

**§ 3.** Afgørelser truffet af Arbejdsgivernes Uddannelsesbidrag om udbetaling af bonus omfattet af denne bekendtgørelse kan inden 4 uger efter meddelelse af afgørelsen indbringes for ATP-Ankenævnet.

**§ 4.** Bekendtgørelsen træder i kraft den 1. juli 2017.